Μαρία του Χάναου-Χόροβιτς

Η Μαρία (γερμ. Marie von Hessen-Kassel, furstin von Hanau und zu Hořowitz, 22 Αυγούστου 1839 - 26 Μαρτίου 1917) από τον Οίκο της Έσσης-Κάσσελ ήταν Γερμανίδα ευγενής. Από τη μητέρα της είχε τον τίτλο της κόμισσας του Σάουμπουργκ και της πριγκίπισσας του Χάναου και Χόροβιτς. Λόγω του γάμου της διεκδικούσε τον τίτλο της πριγκίπισσας της Έσσης-Κάσσελ-Φίλιπσταλ-Μπάρχφελντ, αλλά διαζεύχθηκε. Το 1876 ο Αυτοκράτορας της Γερμανίας της απένειμε τον τίτλο της πριγκίπισσας του Άρντεκ.

Βιογραφία 
Ήταν η μικρότερη κόρη του Φρειδερίκου Γουλιέλμου Α΄ της Έσσης (1802-1875) και της μοργανατικής συζύγου του Γκέρτρουντ Φάλκενσταϊν (1803 - 1882), κόρης του Γιόχαν Γκότφρηντ Φάλκενσταϊν. Ο εκλέκτορας αργότερα απένειμε στη Γερτρούδη τον τίτλο της κόμισσας του Χάναου και Χόροβιτς.

Ο γάμος της 

Ο Φρειδερίκος του Σλέσβιχ-Χόλσταϊν (αργότερα διεκδικητής του δουκάτου του Σλέσβιχ-Χόλσταϊν) ζήτησε το χέρι της Μαρίας, αλλά απορρίφθηκε και έτσι αυτός νυμφεύτηκε την Αδελαΐδα του Χόενλοε.

Στις 27 Δεκεμβρίου 1857 η Μαρία παντρεύτηκε τον Γουλιέλμο της Έσσης-Φίλιπσταλ-Μπάρχφελντ (1831 - 1890). Με αυτόν τον γάμο η μητέρα της ήλπιζε να συνδέσει την οικογένειά της πιο στενά με τον Οίκο της Έσσης. Ωστόσο ο Λουδοβίκος Γ΄ της Έσσης-Ντάρμστατ θεώρησε ότι ο γάμος του Γουλιέλμου ήταν μοργανατικός και αρνήθηκε να αναγνωρίσει τα πέντε παιδιά από αυτόν τον γάμο ως πρίγκιπες της Έσσης. Πάντως τα παιδιά χρησιμοποίησαν την προσφώνηση και τον τίτλο του πατέρα τους μέχρι το 1876, όταν έγιναν Πρίγκιπες/ισσες του Άρντεκ. 

Το ζεύγος διαζεύχθηκε στις 18 Μαρτίου 1872. Τον Αύγουστο του 1873 ο Γουλιέλμος παντρεύτηκε για 2η φορά, με την ανιψιά του Ιουλιανή, κόρη της μεγαλύτερης αδελφής του, Μπέρτα, και του συζύγου της Λουδοβίκου του Μπέντχαϊμ και Στάινφουρτ. Ο 3ος γάμος του ήταν με την μεγαλύτερη αδελφή της Ιουλιανής, Αδελαΐδα, και ο 4ος γάμος του ήταν με την Αυγούστα, κόρη του Φρειδερίκου του Σλέσβιχ-Χόλσταϊν-Σόντερμπουργκ-Γκλύκσμπουργκ και ανιψιά του Χριστιανού Θ΄ της Δανίας. Έγιναν οι γονείς του Χριστιανού της Έσσης-Φίλιπσταλ-Μπάρχφελντ. Ο Γουλιέλμος απεβίωσε στο Ρότενμπουργκ αν ντερ Φούλντα (= επί του Φούλντα) στις 17 Ιανουαρίου 1890.

Μετέπειτα ζωή 
Εκείνη και οι κόρες της Ελισάβετ και Λουίζα μετακόμισαν στο Βίζμπαντεν. Συνέχισε να έχει για τον εαυτό της τον τίτλο της πριγκίπισσας της Έσσης και μπήκε σε μία διαμάχη για τον τίτλο της με τον Φρειδερίκο Γουλιέλμο Β΄, πρώην διάδοχο της Έσσης-Κάσσελ, ο οποίος έκρινε ότι αυτή είχε χάσει το δικαίωμα χρήσης αυτού του τίτλου λόγω του διαζυγίου της. Όταν η Μαρία έχασε νομικά την υπόθεση, ζήτησε από τον Γουλιέλμο Α΄ της Γερμανίας να της δώσει νέον τίτλο. Τότε η αυτοκρατορική Αυλή τής έστειλε μία λίστα με κάστρα στο Νάσσαου για να διαλέξει. Προφανώς οι αξιωματούχοι της Αυλής στο Βερολίνο μπερδεύτηκαν με τις διάφορες πρώην ηγεμονίες που σχημάτισαν τη νέα επαρχία Έσσης-Νάσσαου· η Μαρία επέλεξε το Άρντεκ. Το κάστρο Άρντεκ είναι ένα ερείπιο κοντά στο Χόλτσχαϊμ, το οποίο βρίσκεται στο σημερινό Ράιν-Λαν-Κράις. Έτσι από τις 28 Ιουλίου 1876 αυτή και τα παιδιά της ονομάστηκαν πρίγκιπες/ισσες του Άρντεκ. 

Αργότερα μετακόμισε στη Βόννη, όπου απεβίωσε το 1917.

Οικογένεια
Παντρεύτηκε (μοργανατικά) το 1857 τον Γουλιέλμο της Έσσης-Φίλιπσταλ-Μπάρχφελντ και είχε τέκνα:
 Φρειδερίκος Γουλιέλμος (1858 - 1902), Πρίγκιπας του Άρντεκ, νυμφεύτηκε την Αμερικανίδα κληρονόμο Ανν Χόλλινγκσγουορθ Πράις στις 17 Δεκεμβρίου 1890.  
 Κάρολος Γουλιέλμος (1861 - 1938), Πρίγκιπας του Άρντεκ, νυμφεύτηκε το 1891 την Ανν Ελίζ Στρέλοβ. 
 Σοφία Αυγούστα Ελισάβετ (1864 - 1919), παντρεύτηκε το 1886 τον Φερδινάνδο του Ύζεμπουργκ-Μπύντινγκεν στο Φίλιπσαϊχ. 
 Αλίκη Μαρία (1867 - 1868).
 Καρολίνα Λουίζα (1868 - 1959), παντρεύτηκε το 1889 τον Ροδόλφο του Λίππε (1856 - 1931), γιο του Ιουλίου του Λίπε-Μπήστερφελντ.

Βιβλιογραφικές αναφορές 

Πριγκίπισσες της Γερμανίας
Οίκος της Έσσης
Γερμανοί του 19ου αιώνα